Det norske rederi KystLinks færge "Pride of Telemark" mistede pludselig strømmen, da den ved 01-tiden tirsdag sejlede ind i Hirtshals Havn. Færgen blev bugseret til Color Lines kajanlæg, men tog så meget vand ind, at den satte sig på bunden af havnen. - Der er tale om meget vand, og vi er bange for, der kommer vand i maskinrummene nu, derfor har vi bedt om hjælp, lyder det fra beredskabschef Knud Børge Møller, Hjørring. Der var 150 passagerer, 64 besætningsmedlemmer, 50-60 lastbiler og flere personbiler om bord på færgen, der kom fra Langesund i Norge. Alle passagerer har forladt færgen, men bilerne er endnu om bord. Hvornår, de kan komme i land, afhænger af, hvor hurtigt de pumper, som Beredskabsstyrelsen har stillet til rådighed for rederiet, kan tømme færgen for vand. Rederiets adm. direktør Jarle Dragsted håber at få tømt og hævet færgen i løbet af tirsdagen. /ritzau/

Opsummering:
Færgen "Pride of Telemark" mistede strømmen og tog vand ind, da den i nat sejlede ind i Hirtshals Havn. Færgen står nu på bunden af havnen.